कुंडे से लटके युवक की संदिग्ध मौत, परिजनों ने हत्या का लगाया आरोप

पिपराइच। एम तिवारी।क्षेत्र के ग्राम पतरा निवासी 30 वर्षीय समीर का शव रविवार सुबह घर के कुंडे से गमछे के सहारे लटका मिला। घटना की सूचना मिलते ही पुलिस मौके पर पहुंची और शव को कब्जे में लेकर पोस्टमार्टम के लिए भेज दिया। मृतक की मां ने समीर की पत्नी और उसके मायके पक्ष पर हत्या का आरोप लगाया है। परिजनों के अनुसार शनिवार शाम पति-पत्नी के बीच विवाद हुआ था। इसके बाद पत्नी ने अपने मायके फोन कर भाई सहित अन्य लोगों को बुला लिया। देर रात तक झगड़ा चलता रहा। बताया गया कि समीर ने खुद खाना बनाया, भोजन किया और सो गया। सुबह उसका शव संदिग्ध हालत में कुंडे से लटका मिला। पुलिस जब शव को कब्जे में लेने पहुंची तो परिजनों ने पत्नी और उसके मायके वालों की गिरफ्तारी की मांग को लेकर हंगामा शुरू कर दिया। पुलिस ने समझा-बुझाकर स्थिति को शांत कराया। थानाध्यक्ष अतुल कुमार श्रीवास्तव ने बताया कि मामले की जांच की जा रही है और पोस्टमार्टम रिपोर्ट आने के बाद आगे की कार्रवाई की जाएगी।