सीएम ग्रिड योजना के अंतर्गत प्रस्तावित सड़कों का निरीक्षण, कार्यों में तेजी के निर्देश गोरखपुर। आज नगर आयुक्त गौरव सिंह सोगरवाल एवं मुख्य अभियंता द्वारा सीएम ग्रिड योजना के अंतर्गत प्रस्तावित सड़कों का स्थलीय निरीक्षण किया गया। निरीक्षण के दौरान टीडीएम तिराहा से ट्रांसपोर्ट नगर तथा टीडीएम तिराहा से पांडेहाता, बर्फखाना होते हुए हावर्ट बंधा तक प्रस्तावित नवीन सड़क मार्ग का गहन अवलोकन किया गया। निरीक्षण उपरांत संबंधित अधिकारियों को निर्देशित किया गया कि सीएम ग्रिड योजना से संबंधित डीपीआर (डिटेल्ड प्रोजेक्ट रिपोर्ट) को शीघ्रातिशीघ्र तैयार कर शासन को प्रेषित किया जाए, जिससे स्वीकृति प्रक्रिया में तेजी लाई जा सके और कार्य समय पर प्रारंभ हो सके। इसके अतिरिक्त निरीक्षण के दौरान ट्रांसपोर्ट नगर में निर्माणाधीन कॉमर्शियल कॉम्प्लेक्स, एकला बंधा पर बन रही सड़क, डिवाइडर पर किए जा रहे पौधारोपण कार्य तथा एकला बंधा पार्क का भी जायजा लिया गया। अधिकारियों को स्पष्ट निर्देश दिए गए कि उक्त सभी विकास कार्यों को फरवरी माह के अंतिम सप्ताह तक पूर्ण करना सुनिश्चित किया जाए। निरीक्षण के समय नगर विकास से जुड़ी परियोजनाओं को समयबद्ध, गुणवत्तापूर्ण और मानक के अनुरूप पूर्ण करने पर विशेष जोर दिया गया। अधिकारियों को यह भी निर्देशित किया गया कि निर्माण कार्यों में किसी प्रकार की लापरवाही न हो तथा नियमित निगरानी करते हुए कार्यों की प्रगति सुनिश्चित की जाए। सीएम ग्रिड योजना एवं अन्य विकास परियोजनाओं के पूर्ण होने से शहर के यातायात, सौंदर्यीकरण और नागरिक सुविधाओं में उल्लेखनीय सुधार होने की उम्मीद जताई जा रही है।