भारत भवन में प्रस्तावित कार्यक्रम का विरोध, हिंदू उत्सव समिति ने थाना प्रभारी को सौंपा ज्ञापन

भोपाल। भारत भवन भोपाल में एसबीआई द्वारा आयोजित रंगदर्शनी कार्यक्रम के दौरान प्रस्तावित पुस्तक 'Babur: The Quest for Hindustan' को लेकर विरोध सामने आया है। हिंदू उत्सव समिति ने इसे लेकर थाना श्यामला हिल्स प्रभारी को आवेदन सौंपते हुए कार्यक्रम पर आपत्ति दर्ज कराई है। समिति के अनुसार रंगदर्शनी के द्वितीय दिवस 9 जनवरी 2026 को लेखक आभास मालदहियार की पुस्तक पर आधारित आयोजन प्रस्तावित है, जिसमें मुगल शासक बाबर के जीवन और हिंदुस्तान में उसके अभियानों पर चर्चा की जानी है। हिंदू उत्सव समिति का कहना है कि बाबर एक आक्रांता था, जिसने हिंदुस्तान में आक्रमण कर मठ-मंदिरों को ध्वस्त किया और व्यापक जनहानि की। ऐसे व्यक्तित्व का किसी भी रूप में महिमामंडन जनभावनाओं को आहत कर सकता है। समिति ने अपने आवेदन में आशंका जताई है कि इस प्रकार के आयोजन से शहर में सामाजिक सौहार्द प्रभावित हो सकता है और दो समुदायों के बीच तनाव की स्थिति बन सकती है। इसी आधार पर समिति ने कार्यक्रम का विरोध करते हुए पुलिस प्रशासन से शांति एवं कानून-व्यवस्था बनाए रखने के लिए आवश्यक कदम उठाने की मांग की है। हिंदू उत्सव समिति के अध्यक्ष चंद्रशेखर तिवारी ने कहा कि भोपाल शांति और सद्भाव का शहर है, ऐसे में भारत विरोधी आक्रांताओं से जुड़े आयोजनों पर रोक लगाई जानी चाहिए, ताकि किसी भी प्रकार की अप्रिय स्थिति उत्पन्न न हो। पुलिस प्रशासन ने आवेदन प्राप्त कर मामले पर संज्ञान लेने की बात कही है।