पत्रकार विवेक अस्थाना के बच्चों को बड़ी राहत, कक्षा 8 तक पूरी फीस माफ विद्यालय प्रबंधन को कोटि-कोटि धन्यवाद गोरखपुर। वरिष्ठ पत्रकार विवेक अस्थाना के असामयिक निधन के बाद उनके परिवार को सहारा देने की दिशा में सरस्वती विद्या मंदिर, आर्यनगर (उत्तरी) गोरखपुर ने एक अत्यंत संवेदनशील और सराहनीय निर्णय लिया है। विद्यालय प्रबंधन ने पत्रकार विवेक अस्थाना के दोनों बच्चों की कक्षा आठवीं तक संपूर्ण शिक्षा निःशुल्क करने की घोषणा की है। इस मानवीय पहल से शोकाकुल परिवार को बड़ी राहत मिली है। उल्लेखनीय है कि पत्रकार विवेक अस्थाना का निधन 5 जनवरी 2026 को हृदय गति रुकने से हो गया था। उनके आकस्मिक निधन से न केवल परिवार बल्कि पत्रकारिता जगत और सामाजिक क्षेत्र में शोक की लहर दौड़ गई थी। विवेक अस्थाना एक सरल, विनम्र, मिलनसार और कर्तव्यनिष्ठ पत्रकार के रूप में जाने जाते थे। वे विचार चक्र चैनल के प्रबंधक भी रहे और सामाजिक सरोकारों से गहराई से जुड़े रहे। सरस्वती विद्या मंदिर प्रबंधन ने संवेदनशीलता का परिचय देते हुए बताया कि विद्यालय में अध्ययनरत उनके दोनों बच्चों को पहले से ही 45 प्रतिशत शुल्क में छूट दी जा रही थी, किंतु पिता के आकस्मिक निधन के बाद विद्यालय ने यह निर्णय लिया कि दोनों बच्चों की कक्षा आठवीं तक की संपूर्ण फीस पूर्णतः माफ की जाएगी, जिससे उनकी शिक्षा बिना किसी बाधा के जारी रह सके। विद्यालय परिवार ने इस दुखद घड़ी में न केवल आर्थिक सहयोग का निर्णय लिया, बल्कि दिवंगत पत्रकार को भावभीनी श्रद्धांजलि भी अर्पित की। विद्यालय परिसर में एक शोक सभा का आयोजन किया गया, जिसमें संस्था प्रमुख शिवजी सिंह, सभी खंडों के प्रधानाचार्य, आचार्य-आचार्याएं, कर्मचारीगण तथा भैया-बहन उपस्थित रहे। सभी ने दिवंगत आत्मा की शांति के लिए प्रार्थना की और परिवार को संबल प्रदान करने की कामना की। संस्थान प्रमुख शिवजी सिंह ने कहा कि सरस्वती विद्या मंदिर परिवार शिक्षा को सेवा और संस्कार का माध्यम मानता है। पत्रकार विवेक अस्थाना जैसे समाजसेवी व्यक्ति के बच्चों की शिक्षा का दायित्व उठाना हमारा नैतिक कर्तव्य है। उन्होंने यह भी कहा कि विद्यालय परिवार भविष्य में भी हर संभव सहयोग के लिए तत्पर रहेगा। इस निर्णय की सर्वत्र सराहना हो रही है। पत्रकारिता जगत, अभिभावकों और सामाजिक संगठनों ने विद्यालय प्रबंधन के इस मानवीय कदम की मुक्त कंठ से प्रशंसा की है। कठिन समय में शिक्षा का संबल देना वास्तव में समाज के लिए प्रेरणास्रोत है। पत्रकार विवेक अस्थाना के बच्चों के उज्ज्वल भविष्य की कामना के साथ सरस्वती विद्या मंदिर विद्यालय प्रबंधन को इस संवेदनशील, मानवीय और प्रेरणादायी निर्णय के लिए कोटि-कोटि धन्यवाद। यह कदम समाज में शिक्षा के साथ-साथ संवेदना और जिम्मेदारी की मिसाल प्रस्तुत करता है।