गोरखपुर रामगढ़ताल में फ्लोटिंग रेस्टोरेंट में लगी आग, मची अफरा-तफरी, हादसे में कोई हताहत नहीं फ्लोटिंग रेस्टोरेंट में शुक्रवार सुबह करीब 11 बजे आग लग गई। फायर ब्रिगेड की तत्परता से आग पर काबू पा लिया गया। रेस्टोरेंट में मौजूद कर्मचारियों को सुरक्षित निकाल लिया गया, किसी जनहानि की सूचना नहीं है। शहर के प्रसिद्ध पर्यटन स्थल नौका विहार स्थित फ्लोटिंग रेस्टोरेंट में शुक्रवार को सुबह 11 बजे अचानक आग लगने से इलाके में अफरा-तफरी मच गई। आग लगते ही रेस्टोरेंट में मौजूद कर्मचारियों और आसपास के लोगों में दहशत फैल गई। सूचना मिलते ही फायर ब्रिगेड और स्थानीय पुलिस मौके पर पहुंची और त्वरित कार्रवाई करते हुए आग पर काबू पा लिया। प्रत्यक्षदर्शियों के अनुसार, आग लगने के समय रेस्टोरेंट में कुछ कर्मचारी मौजूद थे, जिन्हें समय रहते सुरक्षित बाहर निकाल लिया गया। राहत की बात यह रही कि इस घटना में किसी प्रकार की जनहानि नहीं हुई। हालांकि आग से रेस्टोरेंट को आंशिक नुकसान पहुंचने की आशंका जताई जा रही है। आग लगने के कारणों का अभी स्पष्ट पता नहीं चल पाया है। प्रारंभिक तौर पर शॉर्ट सर्किट या रसोई में गैस से जुड़ी तकनीकी खराबी की संभावना जताई जा रही है। प्रशासन की ओर से मामले की जांच कराई जा रही है, ताकि आग लगने के वास्तविक कारणों का पता लगाया जा सके।