बनकटा पुलिस की बड़ी कार्रवाई, 716 लीटर अवैध अंग्रेजी शराब बरामद देवरिया जिले की बनकटा थाना पुलिस ने गुरुवार को बड़ी कार्रवाई करते हुए दो चार पहिया वाहनों से 716 लीटर अवैध अंग्रेजी शराब बरामद की। यह कार्रवाई मुखबिर की सूचना पर इंगुरी सराय–नरहिया मोड़ के पास वाहन चेकिंग के दौरान की गई। मौके से एक तस्कर को गिरफ्तार किया गया, जबकि दूसरा आरोपी वाहन छोड़कर फरार हो गया। तलाशी में ब्रेजा कार और वेगनआर से कुल 32 पेटियां शराब मिलीं, जिनमें ऑफिसर च्वाइस और रॉयल ग्रीन ब्रांड शामिल हैं। गिरफ्तार आरोपी की पहचान विशाल प्रताप सिंह पुत्र बृजेश नारायण सिंह, निवासी किशोरी छापर, थाना बनकटा, जनपद देवरिया के रूप में हुई है। पुलिस ने अभियुक्त के खिलाफ थाना बनकटा में धारा 341(2), 61(2)A बीएनएस एवं 60/63 आबकारी अधिनियम के तहत मुकदमा दर्ज कर लिया है। दोनों वाहनों को जब्त कर विधिक कार्रवाई शुरू कर दी गई है। फरार आरोपी की गिरफ्तारी के लिए पुलिस टीम गठित कर छापेमारी कर रही है। इस कार्रवाई के बाद क्षेत्र में अवैध शराब तस्करों में हड़कंप मचा हुआ है।