अनियंत्रित ट्रक नहर में गिरा, चालक हुआ फरार गोला गोरखपुर ।बांसगांव संदेश। नशे में धुत एक ट्रक चालक द्वारा लापरवाही और तेज रफ्तार से वाहन चलाने का मामला सामने आया है। रामजानकी मार्ग पर अनियंत्रित हुआ ट्रक सरयू कैनाल की शाखा नहर में जा गिरा। संयोग अच्छा रहा कि इस हादसे में कोई जनहानि नहीं हुई। प्राप्त निवारण के अनुसार ट्रक चालक गोला, उदईपुर मार्ग से ही अत्यधिक तेज और असंतुलित गति में वाहन चला रहा था। रास्ते में कई बार अन्य वाहनों से टकराने से बाल-बाल बचा। चालक ने किसी को बचाने का कोई प्रयास नहीं किया, बल्कि उसकी लापरवाही देखकर सड़क किनारे मौजूद लोग अपनी जान बचाने के लिए इधर-उधर भागते नजर आए। कई लोग किसी तरह सड़क से हटकर अपनी जान बचा सके। भर्रोह चौराहे के आगे भर्रोह और मदारिया के बीच रामजानकी मार्ग पर ट्रक पूरी तरह अनियंत्रित होकर सड़क से नीचे उतर गया और सरयू कैनाल की शाखा नहर में जा घुसा। दुर्घटना में ट्रक बुरी तरह क्षतिग्रस्त हो गया। हादसे के बाद चालक किसी तरह ट्रक से बाहर निकलकर मौके से फरार हो गया। बताया जा रहा है कि ट्रक में मिसरी लदी हुई थी और वह गोला से बड़हलगंज की ओर जा रहा था। दुर्घटना की सूचना मिलते ही पुलिस मौके पर पहुंची और ट्रक चालक व वाहन स्वामी की जानकारी जुटाने में लग गई है। मामले की जांच जारी है।