नेपाल बॉर्डर से दबोचा गया यौन शोषण और धर्मांतरण का आरोपी डॉ. रमीज, मोबाइल से मिले अहम सुराग राजधानी में धर्मांतरण व यौन शोषण का आरोपी डॉक्टर रमीज गिरफ्तार कर लिया गया है। यह विशाखा कमेटी की जांच में भी दोषी पाया गया है। पुलिस लंबे अरसे से इसकी तलाश कर रही थी। राजधानी लखनऊ स्थित केजीएमयू की महिला रेजीडेंट के यौन शोषण और धर्मांतरण के प्रयास का आरोपी डॉ. रमीज शुक्रवार को गिरफ्तार कर लिया गया। गिरफ्तारी से बचने के लिए वह नेपाल में छिपकर रह रहा था। पुलिस ने आरोपी को नेपाल बॉर्डर से दबोच लिया है। आरोपी का बलरामपुर अस्पताल में मेडिकल परीक्षण कराया गया। इसके बाद कोर्ट में पेश किया गया। जहां से उसे जेल भेज दिया गया। पूछताछ में आरोपी ने बताया कि वह एफआईआर दर्ज होने के बाद नेपाल भाग गया था। कुछ लोगों से मदद भी ली थी। पुलिस का कहना है कि शुक्रवार को आरोपी ठिकाना बदलने की फिराक में था। इंटेलिजेंस की सूचना पर पुलिस की एक टीम नेपाल बॉर्डर पर सक्रिय थी। फोन में कई अहम साक्ष्य मिले आरोपी ने जैसे ही बॉर्डर पार किया, उसे गिरफ्तार कर लिया गया। छानबीन में पुलिस को आरोपी के पास से उसका मोबाइल फोन मिला है। उसके फोन में कई अहम साक्ष्य मिले हैं। पुलिस ने आरोपी से कई बिंदुओं पर पूछताछ की, लेकिन अधिकांश सवालों पर वह चुप्पी साध गया। रमीज के खिलाफ 50 हजार रुपये का इनाम घोषित था। आरोपी के उत्तराखंड के उधम नगर, खटिमा स्थित आवास पर कुर्की के आदेश की नोटिस भी चस्पा की गई थी। इसके अलावा पीलीभीत के न्येरिया इलाके में स्थित मकान पर भी नोटिस चस्पा हुई थी। आरोपी ने फोन से डिलीट किए चैट छानबीन में सामने आया है कि आरोपी ने अपने फोन से कई लोगों से किए गए चैट को डिलीट कर दिया है। पुलिस आरोपी के फोन को फोरेंसिक जांच के लिए भेजेगी। रमीज ने जो भी साक्ष्य मिटाए हैं, उसे रिकवर किया जाएगा। इसके आधार पर उससे पूछताछ होगी। आरोपी की सुरक्षा को देखते हुए पुलिस ने उसकी गिरफ्तारी गोपनीय रखी। कड़ी सुरक्षा में देर शाम को आरोपी को कोर्ट में पेश किया गया।मैं बेगुनाह.. न्याय पालिका पर भरोसा पूछताछ में आरोपी ने पुलिस से कहा कि वह बेगुनाह है। आरोपी ने प्रेम प्रसंग की बात कबूल की। रमीज का कहना था कि उसे न्याय पालिका पर पूरा भरोसा है। उसने माता-पिता की गिरफ्तारी को भी गलत बताया। कहा कि इस पूरे मामले में उसके माता-पिता की कोई गलती नहीं है। विवेचना में सारे तथ्य सामने आ जाएंगे। पुलिस का कहना है कि आरोपी को पुलिस कस्टडी रिमांड पर लेकर भी पूछताछ की जाएगी। पुलिस का दावा, कोर्ट में सरेंडर करने जा रहा था रमीज डीसीपी पश्चिम विश्वजीत श्रीवास्तव का कहना है कि आरोपी को सिटी स्टेशन के पास से गिरफ्तार किया गया। वह अपने किराए के कमरे से कुछ सामान निकालने आया था। इसके बाद वह कोर्ट में सरेंडर करने वाला था। इसकी सूचना पर आरोपी को पकड़ने के लिए टीम गठित की गई। सर्विलांस की मदद से पुलिस ने आरोपी को दबोचने में सफलता हासिल की।जेल भेजे जा चुके हैं माता-पिता पुलिस ने रमीज के पिता सलीमुद्दीन और मां खतीजा को पहले ही गिरफ्तार किया था। दोनों पर धर्मांतरण का आरोप था। पुलिस इस मामले में धर्मांतरण कराने वाले काजी और गवाह की तलाश कर रही है। माना जा रहा है कि जल्द ही पुलिस दोनों को भी गिरफ्तार कर लेगी। इसके बाद गिरोह के बारे में पता चल सकेगा।