बेलघाट में श्रीराम मंदिर का भव्य निर्माण प्रगति पर, 18 फरवरी 2026 को होगी प्राण-प्रतिष्ठा बेलघाट। बांसगांव संदेश।। क्षेत्र के प्राचीन एवं आस्था के प्रमुख केंद्र बेलघाट स्थित हनुमान मंदिर परिसर में प्रभु श्रीराम के भव्य मंदिर का निर्माण कार्य तीव्र गति से जारी है। प्राचीन हनुमान मंदिर के बगल में जहां महाकाल महादेव का मंदिर पूर्व से स्थापित है, वहीं अब उसी पावन परिसर में श्रीराम मंदिर का निर्माण श्रद्धा और भक्ति के वातावरण को और अधिक दिव्य बना रहा है। श्रीराम मंदिर का यह भव्य निर्माण महाकाल महादेव मंदिर समिति के अध्यक्ष एवं समाजसेवी रणवीर शाही (चंचल शाही) जी के नेतृत्व में तथा क्षेत्र के समस्त रामभक्तों के सहयोग से कराया जा रहा है। मंदिर निर्माण कार्य लगभग अपने अंतिम चरण में है और शीघ्र ही यह मंदिर भक्तों के दर्शन हेतु पूर्ण रूप से तैयार होकर सामने आएगा। मंदिर समिति द्वारा 18 फरवरी 2026 को श्रीराम मंदिर की प्राण-प्रतिष्ठा समारोह आयोजित किए जाने की तैयारी जोरों-शोरों से की जा रही है। आयोजन को भव्य और ऐतिहासिक बनाने के लिए व्यापक स्तर पर व्यवस्थाएं की जा रही हैं। श्रीराम मंदिर के निर्माण से क्षेत्र के श्रद्धालुओं में भक्ति भाव और अधिक प्रबल होगा। साथ ही भविष्य में होने वाले मेले, दर्शन एवं पूजन कार्यक्रमों के दौरान भक्तों को बेहतर सुविधाएं उपलब्ध हो सकेंगी। मंदिर परिसर के समग्र विकास से बेलघाट धार्मिक पर्यटन के एक महत्वपूर्ण केंद्र के रूप में भी उभरने की उम्मीद है। क्षेत्रवासियों में मंदिर निर्माण को लेकर उत्साह का माहौल है और सभी श्रद्धालु इस पावन अवसर की प्रतीक्षा कर रहे हैं।