एसआईआर की प्रगति की समीक्षा, मुख्य निर्वाचन अधिकारी ने बीएलओ को दिए महत्वपूर्ण निर्देश गोरखपुर।मुख्य निर्वाचन अधिकारी, उत्तर प्रदेश की अध्यक्षता में वीडियो कॉन्फ्रेंसिंग के माध्यम से गोरखपुर जनपद में चल रहे विशेष संक्षिप्त पुनरीक्षण (एसआईआर) की प्रगति की गहन समीक्षा की गई। इस दौरान मुख्य निर्वाचन अधिकारी ने मतदाता सूची को शुद्ध, अद्यतन एवं त्रुटिरहित बनाए जाने पर विशेष जोर दिया और कहा कि लोकतंत्र की मजबूती के लिए हर पात्र नागरिक का नाम मतदाता सूची में होना अनिवार्य है। समीक्षा बैठक के दौरान मुख्य निर्वाचन अधिकारी ने बूथ लेवल ऑफिसर (बीएलओ) की भूमिका को अत्यंत महत्वपूर्ण बताते हुए उन्हें फार्म सत्यापन (वेरिफिकेशन) की प्रक्रिया को विस्तारपूर्वक समझाया। उन्होंने कहा कि बीएलओ को प्रत्येक आवेदन की भौतिक जांच सुनिश्चित करनी चाहिए, ताकि कोई भी अपात्र नाम सूची में शामिल न हो और कोई भी पात्र नागरिक मताधिकार से वंचित न रहे। उन्होंने यह भी स्पष्ट किया कि फार्म में दी गई जानकारियों का मिलान निर्धारित प्रूफ के आधार पर सावधानीपूर्वक किया जाए। मुख्य निर्वाचन अधिकारी, उत्तर प्रदेश ने निर्देश दिए कि जिन नागरिकों ने 18 वर्ष की आयु पूर्ण कर ली है, उनका नाम मतदाता सूची में अनिवार्य रूप से जोड़ा जाए। उन्होंने कहा कि भारत के प्रत्येक नागरिक का नाम मतदाता सूची में शामिल होना चाहिए और यह सुनिश्चित किया जाए कि किसी भी कारणवश किसी पात्र मतदाता का नाम छूटने न पाए। यदि किसी मतदाता का नाम पहले की सूची में छूट गया है तो उसका नाम निर्धारित दस्तावेजों के साथ तत्काल जोड़ा जाए। उन्होंने ई-डिस्ट्रिक्ट प्रणाली के माध्यम से आवेदन निस्तारण में तेजी लाने के निर्देश भी दिए। साथ ही कहा कि जिला स्तर पर सभी अधिकारी नियमित रूप से प्रगति की समीक्षा करें और जहां भी लापरवाही या शिथिलता पाई जाए, वहां तत्काल सुधारात्मक कार्रवाई की जाए। वीडियो कॉन्फ्रेंसिंग के माध्यम से आयोजित इस समीक्षा बैठक में गोरखपुर से जिला निर्वाचन अधिकारी/जिलाधिकारी दीपक मीणा उपस्थित रहे। उनके साथ उप जिला निर्वाचन अधिकारी/अपर जिलाधिकारी (वित्त) विनीत कुमार सिंह, एसडीएम सदर दीपक गुप्ता, एसडीएम कैंपियरगंज सिद्धार्थ पाठक, एसडीएम सहजनवा केसरी नंदन तिवारी, एसडीएम गोला अमित जायसवाल, एसडीएम बांसगांव प्रदीप सिंह, एसडीएम खजनी राजेश सिंह, एसडीएम चौरी-चौरा कुंवर सचिन सिंह, एसीएम प्रथम प्रशांत वर्मा तथा सहायक निर्वाचन अधिकारी शंकर मिश्रा भी मौजूद रहे। बैठक के दौरान अधिकारियों को निर्देश दिए गए कि वे अपने-अपने क्षेत्रों में बीएलओ के कार्यों की सतत निगरानी करें और आमजन को मतदाता सूची में नाम जोड़ने, संशोधन कराने अथवा नाम हटवाने की प्रक्रिया के बारे में जागरूक करें। इसके लिए प्रचार-प्रसार, शिविरों और घर-घर संपर्क को प्रभावी बनाने पर भी जोर दिया गया। मुख्य निर्वाचन अधिकारी ने कहा कि निष्पक्ष एवं पारदर्शी चुनाव की नींव शुद्ध मतदाता सूची है। इसलिए सभी अधिकारी और कर्मचारी पूरी निष्ठा, ईमानदारी और जिम्मेदारी के साथ कार्य करें। उन्होंने विश्वास जताया कि गोरखपुर जनपद समयबद्ध और गुणवत्तापूर्ण तरीके से एसआईआर कार्य को पूर्ण करेगा और कोई भी पात्र मतदाता सूची से वंचित नहीं रहेगा।