राष्ट्रीय बैटल डांस स्पोर्ट्स प्रतियोगिता 2026 का भव्य शुभारंभ उप मुख्यमंत्री श्री बृजेश पाठक ने युवाओं को खेल व संस्कृति से जुड़ने का दिया संदेश लखनऊ | 10 जनवरी 2026 बैटल डांस स्पोर्ट्स एसोसिएशन, उत्तर प्रदेश के तत्वावधान में आयोजित राष्ट्रीय बैटल डांस स्पोर्ट्स प्रतियोगिता 2026 का भव्य शुभारंभ दिनांक 10 जनवरी 2026 को संस्कृत पाठशाला महाविद्यालय, सदर बाजार, लखनऊ में हुआ। प्रतियोगिता का आयोजन 10 एवं 11 जनवरी 2026 तक किया जा रहा है। कार्यक्रम के मुख्य अतिथि उत्तर प्रदेश के उप मुख्यमंत्री श्री बृजेश पाठक रहे। उन्होंने अपने संबोधन में कहा कि “आज का युवा केवल शिक्षा तक सीमित नहीं है, बल्कि खेल एवं सांस्कृतिक गतिविधियों के माध्यम से भी देश का नाम रोशन कर रहा है। बैटल डांस स्पोर्ट्स जैसी विधाएँ अनुशासन, फिटनेस, आत्मविश्वास और रचनात्मकता का उत्कृष्ट संगम हैं। ब्रेक डांस का ओलंपिक खेल के रूप में शामिल होना इस विधा और युवाओं की प्रतिभा के लिए ऐतिहासिक उपलब्धि है। ऐसे आयोजन युवाओं को सकारात्मक दिशा, स्वस्थ जीवनशैली और राष्ट्र निर्माण की प्रेरणा देते हैं।” उन्होंने आयोजन समिति को इस राष्ट्रीय प्रतियोगिता के सफल आयोजन हेतु शुभकामनाएँ भी दीं। कार्यक्रम में विशिष्ट अतिथि के रूप में श्री जय सिंह, क्षेत्रीय प्रचार अधिकारी, आउटरीच ब्यूरो, भारत सरकार रहे । इस अवसर पर यह भी उल्लेखनीय रहा कि डॉ. कीर्ति विक्रम सिंह,निदेशक इग्नू ने मास्टर कैटेगरी एक्रो योग में स्वर्ण पदक प्राप्त कर प्रतियोगिता की गरिमा को और बढ़ाया। कार्यक्रम में अर्जुन अवॉर्डी सुश्री रचना गोविल की संरक्षक के रूप में गरिमामयी उपस्थिति विशेष आकर्षण का केंद्र रही। उनकी उपस्थिति से खिलाड़ियों में विशेष उत्साह देखने को मिला। इसके अतिरिक्त कार्यक्रम में श्री संजीव कुमार सिंह, क्रीड़ा अधिकारी, श्री अनिल श्रीवास्तव, निदेशक, जन शिक्षण संस्थान, लखनऊ, तथा श्री अंकुर अग्रवाल, ट्रस्टी, संस्कृत पाठशाला भी उपस्थित रहे। प्रतियोगिता में देश के विभिन्न राज्यों से आए प्रतिभागियों ने क्लासिकल डांस, लोक कला, एक्रो योग, एक्रोबैटिक एवं अन्य श्रेणियों में अपनी शानदार एवं ऊर्जावान प्रस्तुतियों से दर्शकों को मंत्रमुग्ध कर दिया। यह आयोजन भारतीय सांस्कृतिक विरासत, खेल भावना और आधुनिक फिटनेस का उत्कृष्ट समन्वय प्रस्तुत कर रहा है। पहले दिन के स्वर्ण पदक विजेता प्रतियोगिता के पहले दिन विभिन्न श्रेणियों में प्रतिभागियों ने उत्कृष्ट प्रदर्शन करते हुए स्वर्ण पदक प्राप्त किए जिसमें मोहलक्षिका सिंह,नेविका सिंह,अर्न ओम सिंह,दीपांशी, तनिष्क बंसल, शिक्षा अग्रवाल, गार्गी द्विवेदी आदि मुख्य रहें । कार्यक्रम का सफल आयोजन बैटल डांस स्पोर्ट्स एसोसिएशन, उत्तर प्रदेश द्वारा किया गया। आयोजन समिति के मुख्य कार्यकारी अधिकारी श्री के. बी. पंत ने सभी अतिथियों, खिलाड़ियों, प्रशिक्षकों एवं सहयोगियों के प्रति आभार व्यक्त किया। प्रतियोगिता का समापन समारोह 11 जनवरी 2026 को आयोजित किया जाएगा।