विवादित प्रश्न पर हिंदू उत्सव समिति व संस्कृति बचाओ मंच की तीखी प्रतिक्रिया

भोपाल/महासमुंद। छत्तीसगढ़ के महासमुंद जिले में सरकारी स्कूल की चौथी कक्षा की अंग्रेजी परीक्षा में पूछे गए विवादित प्रश्न को लेकर हिंदू उत्सव समिति और संस्कृति बचाओ मंच ने कड़ा विरोध दर्ज कराया है। समिति ने प्रश्नपत्र में कुत्ते के नाम के विकल्प के रूप में 'राम' शब्द शामिल किए जाने को सनातन आस्था का अपमान करार दिया है। हिंदू उत्सव समिति के अध्यक्ष चंद्रशेखर तिवारी ने प्रतिक्रिया देते हुए कहा कि यह प्रश्न केवल लापरवाही नहीं, बल्कि सुनियोजित मानसिकता का परिणाम प्रतीत होता है। उन्होंने आरोप लगाया कि बार-बार सनातन धर्म और उसके आराध्यों के नामों को इस तरह विवादित संदर्भों में लाकर भावनाएं आहत की जाती हैं। तिवारी ने कहा कि यदि किसी अन्य समुदाय के आराध्य के प्रति इस प्रकार का कृत्य होता, तो तत्काल कठोर कार्रवाई देखने को मिलती, लेकिन हिंदू समाज की सहनशीलता का गलत लाभ उठाया जा रहा है। समिति और मंच ने मांग की है कि प्रश्नपत्र तैयार करने वाले संबंधित शिक्षक को तत्काल निष्कासित किया जाए और उनके विरुद्ध कानूनी व विभागीय कार्रवाई सुनिश्चित की जाए, ताकि भविष्य में इस तरह की घटनाओं की पुनरावृत्ति न हो। साथ ही शिक्षा विभाग से परीक्षा सामग्री की कड़ी समीक्षा व्यवस्था लागू करने की भी मांग की गई है। समिति ने स्पष्ट किया कि इस प्रकार के कृत्यों को किसी भी सूरत में स्वीकार नहीं किया जाएगा और यदि शीघ्र कार्रवाई नहीं हुई, तो संगठन आंदोलनात्मक कदम उठाने को बाध्य होगा।