रामपुर कारखाना थाना क्षेत्र में एक किशोरी का अपहरण

देवरिया जिले के रामपुर कारखाना थाना क्षेत्र में एक किशोरी के अपहरण की सूचना से बुधवार को हड़कंप मच गया। परिजनों की तहरीर पर पुलिस ने अपहरण का मुकदमा दर्ज कर तलाश शुरू की। देर रात पुलिस ने किशोरी को देसही देवरिया क्षेत्र में उसकी बुआ के घर से सकुशल बरामद कर लिया। पूछताछ में किशोरी ने किसी पर आरोप या अपहरण की बात से इनकार किया। उसने बताया कि वह घरेलू विवाद के कारण नाराज होकर स्वयं बुआ के घर चली गई थी। इस मामले में कोई आपराधिक घटना सामने नहीं आई। बरामदगी के बाद पुलिस ने परिजनों को सूचना दी और नियमानुसार किशोरी को वन स्टॉप सेंटर भेज दिया, जहां उसकी काउंसलिंग व देखभाल की जा रही है। थानाध्यक्ष देवेंद्र कुमार सिंह के अनुसार आगे की विधिक कार्रवाई नियमों के तहत की जा रही है।