गोरखपुर जोन में विशेष सघन अभियान, 300 वारण्टी व 53 वांछित अभियुक्त गिरफ्तार गोरखपुर। अपर पुलिस महानिदेशक, गोरखपुर जोन मुथा अशोक जैन के निर्देश पर जोन के समस्त जनपदों में वारण्टी एवं वांछित अभियुक्तों की गिरफ्तारी के लिए विशेष सघन अभियान चलाया गया। यह अभियान दिनांक 07 जनवरी 2026 से 08 जनवरी 2026 तक प्रभावी रूप से संचालित किया गया। एडीजी जोन द्वारा स्पष्ट निर्देश दिए गए थे कि अभियान के दौरान पर्याप्त संख्या में पुरुष एवं महिला पुलिसकर्मियों को शामिल करते हुए वारण्टियों और वांछित अभियुक्तों की गिरफ्तारी हेतु सघन दबिश दी जाए तथा शत-प्रतिशत कार्रवाई सुनिश्चित की जाए। निर्देशों के अनुपालन में जोन के सभी जनपदों की पुलिस टीमों ने अपने-अपने क्षेत्रों में योजनाबद्ध तरीके से अभियान चलाया। अभियान के दौरान गोरखपुर जोन के विभिन्न जनपदों से कुल 300 वारण्टी अभियुक्तों एवं 53 वांछित अभियुक्तों को गिरफ्तार किया गया। गिरफ्तार सभी अभियुक्तों को विधिक कार्रवाई के उपरांत न्यायालय में प्रस्तुत कर जेल भेजा गया। पुलिस अधिकारियों के अनुसार यह अभियान अपराधियों पर प्रभावी नियंत्रण, कानून-व्यवस्था सुदृढ़ करने तथा आमजन में सुरक्षा की भावना को मजबूत करने के उद्देश्य से चलाया गया। एडीजी जोन मुथा अशोक जैन ने अभियान में शामिल सभी पुलिस अधिकारियों एवं कर्मचारियों की सराहना करते हुए कहा कि भविष्य में भी इसी तरह निरंतर अभियान चलाकर अपराधियों के खिलाफ सख्त कार्रवाई की जाएगी। पुलिस प्रशासन ने आम नागरिकों से अपील की है कि वे किसी भी संदिग्ध गतिविधि की सूचना तत्काल पुलिस को दें, ताकि अपराध पर प्रभावी अंकुश लगाया जा सके।